Document ID: 32005D0511

Reference:
16.6.2006
MT
Il-Ġurnal Uffiċjali ta’ l-Unjoni Ewropea
241
DEĊIŻJONI TAL-KUNSILL 2005/511/ĠAI
tat-12 ta' Lulju 2005
dwar il-protezzjoni ta' l-euro kontra l-falsifikazzjoni, permezz tan-nomina ta' l-Europol bħala l-Uffiċċju Ċentrali għall-ġlieda kontra l-falsifikazzjoni ta' l-euro
IL-KUNSILL TA' L-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikolu 30(1)(b) u l-Artikolu 34(2)(ċ) tiegħu,
Wara li kkunsidra l-inizjattiva tar-Repubblika Federali tal-Ġermanja, tar-Renju ta' Spanja, tar-Repubblika Franċiża, tar-Repubblika Taljana u tar-Renju Unit tal-Gran Brittanja u l-Irlanda ta' Fuq (1),
Wara li kkunsidra l-opinjoni tal-Parlament Ewropew (2),
Billi:
(1)
Bħala l-munita legali ta' 12-il Stat Membru, l-euro kompla jsir munita globali u għalhekk sar il-mira ta' prijorità għolja ta' l-organizzazzjonijiet internazzjonali dedikati għall-falsifikazzjoni fl-Unjoni Ewropea u f'pajjiżi terzi.
(2)
Jeħtieġ li tiġi impedita iż-żieda ulterjuri fin-numru ta' euro foloz, li tpoġġi f'periklu ċ-ċirkolazzjoni libera tal-karti tal-flus u tal-muniti ta' l-euro.
(3)
Jeħtieġ li tiżdied il-koperazzjoni bejn l-Istati Membri stess u bejn l-Istati Membri u l-Europol sabiex tissaħħaħ is-sistema tal-protezzjoni ta' l-euro barra t-territorju ta' l-Unjoni Ewropea.
(4)
Il-Konvenzjoni Internazzjonali għall-Prevenzjoni tal-Falsifikazzjoni tal-Flus, miftiehma fl-20 ta' April 1929 f'Ġinevra (minn hawn 'il quddiem imsejħa l-“Konvenzjoni ta' Ġinevra”), għandha tiġi applikata b'mod iktar effettiv b'kont meħud tal-kondizzjonijiet ta' l-integrazzjoni Ewropea.
(5)
Il-pajjiżi terzi jeħtieġu punt ta' kuntatt ċentrali għall-informazzjoni dwar euro foloz u l-informazzjoni kollha dwar euro foloz għandha tinġabar fl-Europol għall-analiżi.
(6)
Fid-dawl tad-Deċiżjoni Kwadru tal-Kunsill 2000/383/ĠAI tad-29 ta' Mejju 2000 dwar li tiżdied il-protezzjoni permezz ta' pieni kriminali u sanzjonijiet oħra kontra l-iffalsifikar in konnessjoni mad-dħul ta' l-euro (3), il-Kunsill jikkunsidra li huwa opportun li l-Istati Membri kollha jsiru partijiet kontraenti għall-Konvenzjoni ta' Ġinevra u jistabbilixxu uffiċċji ċentrali fis-sens ta' l-Artikolu 12 ta' dik il-Konvenzjoni.
(7)
Il-Kunsill jikkunsidra li huwa opportun li l-Europol tiġi nominata bħala l-uffiċċju ċentrali għall-ġlieda kontra l-falsifikazzjoni ta' l-euro fis-sens ta' l-Artikolu 12 tal-Konvenzjoni ta' Ġinevra,
IDDEĊIEDA KIF ĠEJ:
Artikolu 1
1.   Għall-Istati Membri li huma Partijiet Kontraenti għall-Konvenzjoni ta' ġinevra, l-Europol għandha, konformement mad-Dikjarazzjoni li tinsab fl-Anness (minn hawn 'il quddiem imsejħa id-“Dikjarazzjoni”), taġixxi bħala l-uffiċċju ċentrali għall-ġlieda kontra l-falsifikazzjoni ta' l-euro fis-sens ta' l-ewwel sentenza ta' l-Artikolu 12 tal-Konvenzjoni ta' Ġinevra. Għall-falsifikazzjoni tal-muniti l-oħra kollha u għall-funzjonijiet ta' uffiċċju ċentrali li mhumiex delegati lill-Europol skond id-Dikjarazzjoni, il-kompetenzi eżistenti ta' l-uffiċċji ċentrali nazzjonali għandhom jibqgħu fis-seħħ.
2.   Il-gvernijiet ta' l-Istati Membri li huma Partijiet Kontraenti għall-Konvenzjoni ta' Ġinevra għandhom joħorġu d-Dikjarazzjoni u jinkarigaw lir-rappreżentat tar-Repubblika Federali tal-Ġermanja sabiex jittrasmetti d-Dikjarazzjonijiet lis-Segretarju-Ġenerali tan-Nazzjonijiet Uniti.
Artikolu 2
Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmula fi Brussel, 12 ta' Lulju 2005.
Għall-Kunsill
Il-President
G. BROWN
(1)  ĠU C 317, 22.12.2004, p. 10.
(2)  Opinjoni mogħtija fit-12 ta' April 2005 (għadha mhijiex pubblikata fil-Ġurnal Uffiċjali).
(3)  ĠU L 140, 14.6.2000, p. 1. Deċiżjoni Kwadru kif emendata bid-Deċiżjoni Kwadru 2001/888/ĠAI (ĠU L 329, 14.12.2001, p. 3).
ANNESS
Dikjarazzjoni ta'… sabiex l-Europol tiġi nominata bħala l-uffiċċju ċentrali għall-ġlieda kontra l-falsifikazzjoni ta' l-euro
…, Stat Membru ta' l-Unjoni Ewropea, ta(t) lill-Uffiċċju Ewropew tal-Pulizija (minn hawn 'il quddiem imsejjaħ l-“Europol”) mandat sabiex jiġġieled kontra l-falsifikazzjoni ta' l-euro.
Sabiex il-Konvenzjoni ta' Ġinevra ta' l-1929 tiffunzjona b'mod iżjed effettiv,… għandu jwettaq/għandha twettaq l-obbligi tiegħu/tagħha fil-ġejjieni kif ġej:
1.
Fir-rigward tal-falsifikazzjoni ta' l-euro, l-Europol għandu jwettaq – fil-qafas ta' l-objettiv tiegħu skond l-Att tal-Kunsill tas-26 ta' Lulju 1995 dwar it-twaqqif ta' Uffiċċju Ewropew tal-Pulizija (il-Konvenzjoni ta' l-Europol) (1) – il-funzjonijiet li ġejjin ta' uffiċċju ċentrali fis-sens ta' l-Artikoli 12 sa 15 tal-Konvenzjoni ta' Ġinevra ta' l-1929.
1.1.
L-Europol għandu jiċċentralizza u jipproċessa, konformement mal-Konvenzjoni ta' l-Europol, l-informazzjoni kollha li taġevola l-investigazzjoni, il-prevenzjoni u l-ġlieda kontra l-falsifikazzjoni ta' l-euro u għandu jibgħat din l-informazzjoni mingħajr dewmien lill-uffiċċji ċentrali nazzjonali ta' l-Istati Membri.
1.2.
Skond il-Konvenzjoni ta' l-Europol, b'mod partikolari skond l-Artikolu 18 tagħha u l-Att tal-Kunsill tat-12 ta' Marzu 1999 ta' l-adozzjoni tar-regoli li jiggvernaw it-trasmissjoni ta' data personali mill-Europol lil Stati terzi u lil korpi terzi (2), l-Europol għandha tikkorrispondi direttament ma' l-uffiċċji ċentrali ta' pajjiżi terzi sabiex twettaq il-kompiti stabbiliti fil-punti 1.3, 1.4 u 1.5 ta' din id-Dikjarazzjoni.
1.3.
L-Europol għandha, sa fejn tikkunsidra li jkun opportun, tittrasmetti lill-uffiċċji ċentrali ta' pajjiżi terzi sett ta' kampjuni ta' euro attwali.
1.4.
L-Europol għandha tinnotifika regolarment lill-uffiċċji ċentrali ta' pajjiżi terzi, filwaqt li tagħti l-partikolari kollha meħtieġa, bil-ħruġ li jkun sar ta' munita ġdida u bl-irtirar ta' munita miċ-ċirkolazzjoni.
1.5.
Ħlief f'każijiet ta' interess purament lokali, l-Europol għandha, sa fejn taħseb li jkun opportun, tinnotifika lill-uffiċċji ċentrali f'pajjiżi terzi bi:
—
kwalunkwe skoperta ta' munita ta' l-euro falsifikata. In-notifika tal-falsifikazzjoni għandha tkun akkumpanjata minn deskrizzjoni teknika tal-falsifikazzjoni, li għandha tiġi provduta biss mill-istituzzjoni li l-karti tal-flus tagħha ġew falsifikati. Għandha tiġi trasmessa riproduzzjoni fotografika jew, jekk possibbli, kampjun ta' karta tal-flus falsifikata. F'każijiet urġenti, jistgħu jiġu komunikati b'mod diskret notifika u deskrizzjoni qasira magħmula mill-awtoritajiet tal-pulizija lill-uffiċċji ċentrali interessati, mingħajr preġudizzju għan-notifika u d-deskrizzjoni teknika msemmija hawn fuq;
—
dettalji ta' skoperti ta' falsifikazzjoni, b'dikjarazzjoni dwar jekk kienx possibbli li jiġu maqbuda l-muniti foloz kollha mqiegħda fiċ-ċirkolazzjoni.
1.6.
Bħala l-uffiċċju ċentrali għall-Istati Membri, l-Europol għandha tipparteċipa f'konferenzi li jittrattaw il-falsifikazzjoni ta' l-euro fis-sens ta' l-Artikolu 15 tal-Konvenzjoni ta' Ġinevra.
1.7.
Fejn l-Europol ma tistax twettaq il-kompiti speċifikati fil-punti 1.1 sa 1.6 konformement mal-Konvenzjoni ta' l-Europol, l-uffiċċji ċentrali nazzjonali ta' l-Istati Membri għandhom iżommu l-kompetenza.
2.
Fir-rigward tal-falsifikazzjoni tal-muniti l-oħra kollha u għall-funzjonijiet ta' uffiċċju ċentrali li mhumiex delegati lill-Europol skond il-punt 1, il-kompetenzi eżistenti ta' l-uffiċċji ċentrali nazzjonali għandhom jibqgħu fis-seħħ.
Isem tar-Rappreżentant…, illum… ta'…
(1)  ĠU C 316, 27.11.1995, p. 1.
(2)  ĠU C 88, 30.3.1999, p. 1. Att tal-Kunsill kif emendat mill-Att tal-Kunsill tat-28 ta' Frar 2002 (ĠU C 76, 27.3.2002, p. 1).

Summary:
Il-protezzjoni tal-euro kontra l-falsifikazzjoni: il-Europol
Il-protezzjoni tal-euro kontra l-falsifikazzjoni: il-Europol
SOMMARJU TAD-DOKUMENT:
Deċiżjoni 2005/511/ĠAI li tinnomina lill-Europol bħala l-Uffiċċju Ċentrali għall-ġlieda kontra l-falsifikazzjoni ta’ l-euro
X’INHU L-GĦAN TAD-DEĊIŻJONI?
              
Hija tinnomina lill-Europol bħala l-uffiċċju ċentrali għall-ġlieda kontra l-falsifikazzjoni tal-euro biex tiġi applikata b’mod effettiv il-Konvenzjoni Internazzjonali għall-Prevenzjoni tal-Falsifikazzjoni tal-Flus ta’ Ġinevra tal-1929 (il-Konvenzjoni ta’ Ġinevra) u biex tissaħħaħ il-kooperazzjoni fost il-pajjiżi tal-Unjoni Ewropea (UE) infushom, u bejn il-pajjiżi tal-UE, il-Europol u pajjiżi mhux tal-UE.
PUNTI EWLENIN
              
L-UE qed issaħħaħ il-kooperazzjoni fost il-pajjiżi tal-UE u bejn il-pajjiżi tal-UE u l-Europol bl-għan li tipproteġi l-euro kontra l-falsifikazzjoni fil-livell internazzjonali. Il-pajjiżi mhux tal-UE jeħtieġu kuntatt ċentrali għall-informazzjoni dwar il-flus tal-euro ffalsifikati. Din l-informazzjoni kollha għandha tinġabar flimkien għal skopijiet ta’ analiżi fil-Europol, li jaġixxi bħala l-Uffiċċju Ċentrali għall-ġlieda kontra l-falsifikazzjoni tal-euro skont il-Konvenzjoni ta’ Ġinevra.
Ir-rwol tal-Europol
Il-Europol jaġixxi bħala l-Uffiċċju Ċentrali għall-ġlieda kontra l-falsifikazzjoni tal-euro fis-sens tal-Artikolu 12 tal-Konvenzjoni ta’ Ġinevra, li jiddikjara li “f’kull pajjiż, fi ħdan il-qafas tal-liġi domestika, l-investigazzjonijiet dwar is-suġġett tal-falsifikazzjoni għandhom jiġu organizzati minn uffiċċju ċentrali”.
Fil-kuntest ta’ dan il-mandat, il-Europol:
jiċċentralizza u jipproċessa l-informazzjoni kollha ta’ natura li tiffaċilita l-investigazzjoni, il-prevenzjoni u l-ġlieda kontra l-falsifikazzjoni tal-euro u jgħaddi din l-informazzjoni lill-uffiċċji ċentrali nazzjonali tal-pajjiżi tal-UE;
jikkorrispondi direttament mal-uffiċċji ċentrali tal-pajjiżi mhux tal-UE skont ir-regoli dwar it-trażmissjoni tad-data personali;
jgħaddi, sa fejn iqis li huwa utli, sett ta’ kampjuni ta’ euro attwali lill-uffiċċji ċentrali tal-pajjiżi mhux tal-UE;
jinnotifika regolarment lill-uffiċċji ċentrali tal-pajjiżi mhux tal-UE dwar il-ħruġ ta’ munita ġdida, l-irtirar tal-munita miċ-ċirkolazzjoni, kwalunkwe skoperta ta’ munita tal-euro falsifikata, dettalji dwar skoperti tal-falsifikazzjoni, eċċ.
Meta tkun ikkonċernata l-falsifikazzjoni tal-muniti l-oħra kollha, l-uffiċċji ċentrali nazzjonali iżommu l-kompetenza.
L-applikazzjoni effettiva tal-Konvenzjoni ta’Ġinevra tal-1929
Il-Konvenzjoni ta’ Ġinevra għandha tiġi applikata b’mod aktar effettiv. Hija tistabbilixxi regoli effettivi għall-prevenzjoni u l-ġlieda kontra reati ta’ falsifikazzjoni. Il-kelma “munita” tirreferi għal karti tal-flus u muniti li jkollhom valuta legali.
Il-Kunsill iqis li huwa utli li l-pajjiżi tal-UE kollha jsiru partijiet kontraenti għall-Konvenzjoni.
MINN META TAPPLIKA D-DEĊIŻJONI?
              
Din ilha tapplika mis-16 ta’ Lulju 2005.
DOKUMENT EWLIENI
            
Deċiżjoni tal-Kunsill 2005/511/ĠAI tat-12 ta’ Lulju 2005 dwar il-protezzjoni ta’ l-euro kontra l-falsifikazzjoni, permezz tan-nomina ta’ l-Europol bħala l-Uffiċċju Ċentrali għall-ġlieda kontra l-falsifikazzjoni ta’ l-euro (ĠU L 185, 16.7.2005, p. 35–36)
l-aħħar aġġornament 23.03.2017